**Άρης Αντωνιάδης**

A person in a suit holding a baton

Description automatically generated

«Το πάθος, το πνεύμα, το δράμα και η ένταση της μουσικής του μαγεύουν τον ακροατή και τον ταξιδεύουν σε έναν απέραντο ηχητικό κόσμο» (εφημερίδα «The National Herald, NYC»).

Ο συνθέτης κι ενορχηστρωτής Άρης Αντωνιάδης δημιουργεί έργα για διάφορα μουσικά σύνολα, από συμφωνικές ορχήστρες μέχρι jazz big bands. Έχει συνεργαστεί με καλλιτέχνες όπως τον εννέα φορές υποψήφιο για Grammy Bobby Sanabria, την Φιλαρμονική Ορχήστρα της Οξφόρης, την Εθνική Συμφωνική Ορχήστρα της ΕΡΤ, καθώς και με σημαντικές προσωπικότητες της Eλληνικής μουσικής σκηνής όπως τους Γιώργο Χατζηνάσιο, Στέφανο Κορκολή, Κώστα Κακογιάννη, Μιχάλη Χατζηγιάννη, Γιώργο Θεοφάνους, Γιώργο Περρή και Μαρίζα Ρίζου. Πρόσφατα ενορχήστρωσε και διεύθυνε σειρά sold-out συναυλιών της Άλκηστης Πρωτοψάλτη στο θέατρο Παλλάς στην Αθήνα με τίτλο «Τα τραγούδια των άλλων που αγάπησα»

Η μουσική του Άρη έχει παρουσιαστεί στον Καθεδρικό Ναό της Νέας Υόρκης, με το έργο του *Toccata & Fugue* (2018) για εκκλησιαστικό όργανο, και στο Dizzy’s Club Coca-Cola (Jazz at the Lincoln Center), με την πρωτότυπη Αφροκουβανέζικη διασκευή που έγραψε, βασισμένη στο θέμα της ταινίας *Mission Impossible* (του Lalo Schifrin). Το έργο του *Nostos* (2018) για σαξόφωνο και πιάνο συμπεριλήφθηκε στο πρόγραμμα της παγκόσμιας περιοδείας του Aυστραλιανού σχήματος HD Duo, σε συνεργασία με το Πανεπιστήμιο του Σίδνεϊ, κι έχει επίσης συμπεριληφθεί στο album *Music of the Commonwealth* του εκδοτικού οίκου DaVinci Classics. Το καινούριο του έργο *Two Childhood Portraits* (2023), επίσης για σαξόφωνο και πιάνο, επιλέγηκε να παρουσιαστεί στο Εθνικό Αμερικανικό Συνέδριο Σαξοφώνου του 2024 κι έχει ενταχθεί στην εξεταστέα ύλη προγραμμάτων σπουδών σαξοφώνου διαφόρων μεγάλων πανεπιστημίων της Αμερικής. Κυκλοφορεί από την Soundset Recordings σε όλες τις ψηφιακές μουσικές πλατφόρμες.

Στο θέατρο, ο Άρης έχει συνεργαστεί με μεγάλα ονόματα του Broadway, όπως τον συνθέτη και πιανίστα Andrew Gerle και τον σκηνοθέτη/χορογράφο Joe Locarro. Από το 2021, κατέχει τη θέση του καλλιτεχνικού διευθυντή και μόνιμου μαέστρου της ορχήστρας TrakArt Pops - μιας πρωτότυπης, θεατρικού τύπου ορχήστρας με έδρα τη Λεμεσό. Από αυτή τη θέση, έχει οργανώσει, ενορχηστρώσει, και διευθύνει μεγάλες παραγωγές σε όλη την Κύπρο, συνεργαζόμενος με κορυφαίους καλλιτέχνες του ελληνικού και του ξένου πενταγράμμου. Μεγάλος σταθμός στην πορεία της ορχήστρας ήταν οι πρόσφατες sold-out παραστάσεις της συναυλίας *West End and Beyond* (2024) με κορυφαίους σταρ του Broadway και του West End, όπως τον Earl Carpenter (που έπαιξε το Φάντασμα στο έργο του Andrew Lloyd Webber «Το Φάντασμα της Όπερας» 1500 φορές στο West End).

Στον τομέα της ραδιοφωνίας, ο Άρης είναι από το 2024 ο οικοδεσπότης και παραγωγός της εβδομαδιαίας εκπομπής *Μουσική Πυξίδα* στο ΡΙΚ Classic 88.2 FM, ενός προγράμματος που εξερευνά διάφορες εκφάνσεις της μουσικής (από κλασική, μέχρι μουσική κινηματογράφου και βιντεοπαιχνιδιών).

Ο Άρης ολοκλήρωσε τις πτυχιακές του σπουδές στη Σύνθεση στο Manhattan School of Music στη Νέα Υόρκη με υποτροφία της Αμερικανικής κυβέρνησης. Ακολούθησε μεταπτυχιακές σπουδές στο ίδιο κονσερβατόριο με πλήρη υποτροφία, από όπου αποφοίτησε με άριστα. Στην τελετή αποφοίτησής του, του απονεμήθηκε ειδικό βραβείο προς αναγνώριση των ακαδημαϊκών του επιδόσεων. Ο Άρης είναι υποψήφιος διδάκτορας του Τμήματος Επιστημών της Αγωγής του Πανεπιστημίου του St. Louis των Η.Π.Α., με εξειδίκευση στον σχεδιασμό και την ανάπτυξη προγραμμάτων σπουδών.

**Links:**

Website: <https://www.arisantoniades.com>

YouTube: <https://www.youtube.com/c/arisantoniades>

Facebook: <https://www.facebook.com/arisantoniadescomposer>

LinkedIn: <https://www.linkedin.com/in/arisantoniadescomposer/>

Spotify: <https://open.spotify.com/artist/2jeUiIPp7IO6YNiCVhUi1q?si=jNda7WAGRq2vE-obrksg1A>